BEITIALARRANGOITIA LIZARRALDE (EH Bildu, 2013-09-26):
Mila esker lehendakari andrea.
Eskoletan ere kopiatzen jakin egin behar da, bestela azterketa ez da gainditzen. Beraz, kasu honetan, kopia txarra.
Eta ez da kontua, suabea edo ez suabea den, edo gogorra den, ez da intentsidade kontua. Hori ez da arazoa. Baizik eta noren bizkar jartzen den pisua. Nola egiten den banaketa.
Badirudi, horrelako hitzak erabiltzen direnean, gure jarrera gutxietsi egin nahi dela, baina kontua da errenta eta BEZaren gainean jartzen baldin bada, ez garela gauzak ondo egiten ari, ez garela gauzak ondo banatzen ari.
Beraz, kontua ez da zuen proposamena suabea edo gogorra den, baizik eta zeinen bizkar jartzen duen benetan zerga bilketa, hor dago kontua.
Eta modu berean, goi-mailako tramoa, gehiago edo gutxiago izateak ez dauka zerikusirik zerga jeistearekin. Baizik eta goian dauden horiek, tokatzen zaiena, maila handiagoan pagatzearekin. Gero nahi izatera igo egingo dituzue edo jeitsi, denenak. Baina tramoaren arabera gorago egonda, tramo goragokoak gorago pagatuko du eta besteak beste zerbait.
Konturatu nahiz, nahiz eta bukaeran, elkarrizketarako deia egin duzun, esfortzu berezia zureganatzeko, PPri eskaini dizkiozula minutu gehien, ia gorrian zegoen denbora, nerekin hasi zarenean. Eta ulertu dezaket zergatik. Nahikoa mugitu zarete eta nahiko aldatu dituzue urte luzeetako jarrerak, gainera oraindik eta gehiago hurbiltzeko.
Eta diozu errespetatu egin behar direla alderdien jarrerak. Noski, baina akaso nire esateko moduagatik, edo nahi dena bezala hartu, kementsua naizelako, nahi baldin bada, eskubidea ere badaukagu zer pentsatzen dugun esateko. Errespetutik baina kementsu, eta horrela egiten ahalegindu naiz behintzat. Bereziki gauza bat dudalako garbi. Errespetua mundu guztiari zor zaio. Baina zergetaz ari garenean, herritarrak dira errespetua behar dutenak, eta latzen pasatzen ari direnak eta hala ere, orain ere, zergetan beraiengan karga gehiago jarri nahi dena. Horiek ditut nik gogoan behintzat, gauza horiek egiten ditugunean.
Ahaleginak merezi duela esan duzu. Noski merezi duela, baina harrigarria egiten zait zuk hori esatea, udara aurretik, Euskal Herria Bilduren propomen zehatzak hainbeste goraipatzen duzuen alderdi guztien arteko maiatzeko erronda horretan, mahai gainean jarri genituenetik, eta eseri garen hurrengo aldia izan da orain egun gutxi, zuek jada sinatuta ekarri duzuen akordio horretaz hitz egiteko.
Eta guk orduan, mahai gainean idatziz jarritako proposamenak ez dute erantzunik jaso. Hori bilera horretan ere gogoratu genuen eta orain...
...sinatuta ekarri duzuen akordio horretaz hitz egiteko.
Eta guk orduan mahai gainean idatziz jarritako proposamenak ez dute erantzunik jaso. Hori bilera horretan ere gogoratu genuen eta orain ere gogoratu nahi dut.
Eta era berean, tonoaz aparte, nire hitzetan ere geratu zara. Kuriosoa da nola ordu erdiko eztabaida edo hitzaldi baten barruan, geratu zaren bereziki Eusko Alderdi Jeltzalearen lotsak agerian uzten dituzten hitz horiekin eta zuretzat negatiboak direnak, ez da harritzekoa.
Baina ez zaren hainbeste fijatu hain garrantzitsuak eta hain positiboak diren justizia sozialean, berdintasunean, burujabetzan... niretzat guztiz positiboak diren hitzak eta Euskal Herria Bilduri ere bai.
Eta Aberastasunen Gaineko Zergari ez diozuela heldu. Bai, nabarmena da ez diozuela heldu. Ondare Zergak zeuden tokietan kendu ere egin zenituztelako.
Eta erabakitzeko eskubidea harrigarria egiten zait nolabaitean erasorako erabiltzea, y tú más horietako batean sartzeko.
Begira, kontua ez da Helena Francok eta Martin Garitanok zenbat aldiz erabili duten erabakitze eskubidea diskurtsoan. Nik hori zuri ere ez dizut leporatuko. Kontua da, gaur gaurkoz ez Martin Garitanok eta ez Helena Francok ez dutela sinatu inolako akordiorik hainbeste lotzen dituena egungo markora ere lotzen dituena.
Eta lotzen dituena hainbeste zuen akordioan dagoen klausula bat bezala, hori PSEren helburuetako bat, esaten duena, ez, gure akordioak fiskalitateaz bakarrik hitz egiten du, ez du esaten ez denik beste inolako adostasunik egingo bi urtetan. Ez du horrelako gauzarik esaten. Hori baino beste gauza bat da.
Edonola ere, edonola ere. Begira zenbateraino gainera eraman zaituzten beraien terrenora, Gatzagaetxeberriak eta Pastor jaunak biek termino bera erabiltzen dutela, beraien territorio komun Espainia da. Ez da gurea.
Biek termino berbera erabiltzen dute. Beno, nik ez nuke erabiliko eta niretzat bada zerbaiten adierazgarri, akaso barneratua dagoen zerbaiten adierazgarri.
Eta benetan eskatzen duzuenean edo esaten duzuenean eskua luzatuak, guk ere bai, erabakitze eskubidearen bide bat elkarrekin egitearen inguruan, ez dokumentu itxiekin, ez dokumentu idatziekin, nahi baduzue paper zuri batekin, baina elkarrekin bide bat egitera. Eta zuek aldiz etorri zarete ez neurri eraginkorrak dakartzan akordioarekin eta gainera itxita dagoen akordio batekin.
Eta Gatzagaetxeberriak hemen erdi estatistikoaren lana egin digu ia, lehengo egunean Urkullu jaunak ere bai. Begira, predikzioak egiten ari zinela ematen zuen, ez dakit eguraldiarenak edo gauzak etorriko balira bezala. Beno, hasteko Urko Aristiri ez kendu, zeren lanpostu gehiago galtzeko beharrik ez daukagu.
Baina bestetik, behar ditugu agintariak ez predikzioak egin eta beteko dituztenak, Urkulluk langabeziarekin edo zuk aste honetan egin duzun bezala, baizik eta prebizio horiek ondo egin eta gero neurriak ezarriko dituztenak, ez harro azaltzeko bete egin direlako, baizik eta etorri, neurriak aplikatu eta ez direla bete esatera etorriko direnak. Hori da behar dugunak eta hori da faltan bota dugunak.
Pastor jaunak, berriz, sentido común eskatzen du eta inteligentzia eskatzen du.
Le voy a decir, en primer lugar, que el sentido común seguramente es el menos común de los sentidos, pero dicho esto, esango diot gaur arratsaldean edukiko dugula aukera ikusteko non dagoen el sentido común eta non dagoen la inteligencia.
Eta gaur arratsaldeko bozkek erakutsiko dutela nork aldatu dituen posizioak eta zertan aldatu dituen posizioak, zeren Euskal Herria Bilduk gaur hemen defendatu duena duela zazpi hilabete defendatu zuena zen eta Gipuzkoan zuekin batera egin duen bidea eta harro defendatzen duen bide hori baino ez da.
Eta ez zaitez hasi gurekin forma kontuetan. Ulertzen dut, zuei izan duzuen aldaketa ezkerreko ikuspegia defendatu nahi duen talde bat izanik, justifikatzea hemendik kanpo nahiko zaila egiten zaizue eta ari zarete nolabait ere formetan bilatzen.
Benetan bilatzen dugun hori lortzera bideratutako benetako akordioak mahai gainean jarrita, Euskal Herria Bilduk ez du formetan, ez harmonizazioan, ez horrelakoetan arazorik izango. Eta hori badakizue.
Eta gainera zuk egiten diozu zure buruari okerrik handiena, zeren esaten duzue zuek legebiltzar honek izan behar duela honetaz irizpideak jartzen dituena eta ez diguzu galdetzen gaur arratsaldean zer bozkatuko dugun, galdetzen diguzu zer bozkatuko dugun batzar nagusietan. Beraz, aklaratu zaitez.
Hala ere jakin dezazun zer egingo dugun batzar nagusietan. Batzar nagusietan Gipuzkoako eredua defendatuko dugu eta zerbait bozkatzen baldin bada batzar nagusi horietan, zuek eta guk berdin bozkatuko duguna, ez dakit, akaso jeltzaleak ere bai, ez da izango akordio honetan ekarri duzuelako.
Izango da zuek eta guk elkarrekin egina genuelako akordio bat, neurri zehatz batzuk mahai gainean bazeudelako eta neurri horiek eramango direlako bozkara.
Norbaitek esplikatu beharko du aurrera ateratzen badira neurri horiek, zergatik ez diren aurrera atera azkeneko urtebete honetan eta zergatik orain bai bi alderdik egin duten akordioarengatik. Baina Euskal Herria Bilduk ez du bere postura aldatu eta defendatuko du orain arte Gipuzkoan defendatu duena.
Eta noski nonbaitetik hasi behar dela eta aukera aprobetxatu behar dela. Horregatik ari ginen ari ginen bezala, urratsak ematen Gipuzkoan. Hori ez du inork zalantzan jartzen. Hori egiten ari ginen.
Nik ulertzen dut edo nola ere zu gehien bat horretan tematzea eta gehienbat hor nolabait ere zentratzea. Nik ulertu dezaket.
Baina gaur ez nuke bukatu nahi PSEri esan gabe zerga sistema progresibo eta justuago baten beharra ez zela sortu López jauna lehendakaritzara iritsi eta kaxa erdi hutsik ikusi zuenean, ez zela orduan hasi.
Zeren badirudi orduan ohartu zinetela benetan itxuraz administrazioak zerbitzuei eutsiko baldin badie diru gehiago behar duela eta orduan jarri zineten horretan. Hamarkada luzetan hemen –ez dut gauza askotan bat egiten Damborenea jaunarekin baina horretan arrazoia dauka–.
Urte luzeetan, zuek babestu duzuenaren hain justu Eusko Alderdi Jeltzaleak, guk daramagun norabidearen kontrakoa, zeren guregana hurbildu, ez dakit eskubi, ezker, aurrera o atzera, baina garbi dago bakoitza non dagoen. Nik uste dut hitz jokoetatik haruntzago garbi dago.
Eta azalduko dizut zergatik zuek zaudeten batzuetan han eta beste batzuetan hemen. Zergatik ematen dituzuen hainbeste bandazo eta zergatik ez dauzkazuen gauzak garbi. Begira, lehen esan dut eta orain ere garbi utzi nahiko nuke.
Guretzat aberastasuna banatzeko beharra, printzipio horretan oinarrituko den zerga sistema bat izateko aldarri hori ez delako krisiarekin hasten.
Garai oparoetan ere gehien duenak gehiago ordaindu behar duelako gutxien duen horri zerbitzuen bitartez oreka diezaion. Eta hori ez da hasten, noski krisia dagoenean gehiago erreparatzen zaio, baina hori ez da hasten krisiarekin. Oparotasunean ere aberastasunaren banaketak printzipio bat izan behar du.
Hori da aldea, akaso txikia irudituko zaizue. Niri egia esan oso handia iruditzen zaidan aldea da eta hori da bereizten gaituena.
Baino berriro diot. Arratsaldean eztabaidan jarraituko dugu, proposamenak mahai gainean egongo dira eta hitzek baino ekintzek gehiago erakusten dutelako, orduan ikusiko dugu gauzak.
Eta azkenik, Gorospe andreari bukatzeko esan nahi nioke, ez dakit konturatu zaren baina gure kolorea berdea da, guk esperantza daukagu eta hemen txuri beltzean esaten duguna da kalean dagoen errealitate beltza. Beltza, ikaragarri beltza, jende askok pairatzen duena.
Eta hori hona ekarri gabe ezin gera geratu, baina itxaropena daukagu, noski baietz eta horren alde lanean jardungo dugu, gauzak aldatzearen alde.
Zuretzat txuri beltzean gauzak azaltzea baldin bada errealitatea garbi adieraztea ba txuri beltza izango da, baina gu ahaleginduko gara koloreetan egiteko eta zuek bidean gurekin bat egiten baduzue ongi etorriak izango zarete. Denon artean berdea, gorria, txuria... nahi duzun kolorekoa egingo dugu edo guztiak bat.
Eskerrik asko.